Komisijos reglamentas (EEB) Nr. 1026/78
1978 m. gegužės 19 d.
iš dalies keičiantis Reglamentą (EEB) Nr. 2182/77 dėl tam tikrų išsamių šaldytos jautienos iš intervencinių atsargų pardavimo perdirbti Bendrijoje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EEB) Nr. 425/77 [2], ir ypač į jo 7 straipsnio 3 dalį,
kadangi patirtis parodė, kad įsigaliojus 1977 m. rugsėjo 30 d. Komisijos reglamentui (EEB) Nr. 2182/77, nustatančiam išsamias šaldytos jautienos iš intervencinių atsargų pardavimo perdirbti Bendrijoje taisykles ir pataisančiam reglamentą (EEB) Nr. 1687/76 [3], su pakeitimais, padarytais Reglamentu (EEB) Nr. 554/78 [4], reikia išplėsti tam tikras nuostatas dėl intervencinių agentūrų apsikeitimo informacija;
kadangi siekiant palengvinti intervencinių agentūrų užduotį tokiais atvejais, kai mėsą perdirba ne tas asmuo, kuris ją pirko, ir kai turi būti paliekamas užstatas, reikia tiksliai numatyti, kad tokį užstatą paliktų minėtas pirkėjas;
kadangi priemonės, numatytos šiame reglamente, atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2182/77 iš dalies keičiamas taip:
1) 3 straipsnio 3 dalis keičiama taip:
"3. Jeigu taikoma Reglamento (EEB) Nr. 1687/76 13 straipsnio 3 dalis, intervencinė agentūra, laikanti produktus, nedelsdama informuoja valstybės narės, kurioje bus atliekamas perdirbimas, kompetentingą instituciją apie paraiškos arba pirkimo pasiūlymo įteikimą."
2) Po 3 straipsnio 3 dalies įterpiama tokia dalis:
"4. Sudarius pardavimo sutartį, intervencinė agentūra, laikanti produktus, nedelsdama nusiunčia valstybės narės, kurioje bus atliekamas perdirbimas, kompetentingai institucijai patvirtintą pardavimo sutarties kopiją."
3) 4 straipsnio 1 dalies pirmoji pastraipa keičiama taip:
"1. Prieš sudarant pardavimo sutartį, valstybės narės, kurioje bus atliekamas perdirbimas, kompetentingai institucijai pirkėjas, kaip minima 3 straipsnyje, palieka tokio dydžio užstatą, kuris garantuotų, jog produktai bus perdirbti. Užstatas paliekamas tos valstybės narės nacionaline valiuta."
4) 5 straipsnio 2 dalyje žodžiai "penkis mėnesius" pakeičiami į "septynis mėnesius".
2 straipsnis
Šis reglamentas įsigalioja 1978 m. gegužės 22 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. gegužės 19 d.